钦定古今图书集成/明伦汇编/氏族典/第558卷 > 司马伦
## 钦定古今图书集成/明伦汇编/氏族典/第558卷 > 司马伦

按《晋书赵王伦传》：“伦字子彝，宣帝第九子也。魏封安
乐亭侯。五等建，改封东安子。武帝受禅，封琅邪郡王。
咸宁中，改封于赵。元康初，迁镇关中。伦刑赏失中，氐
羌反叛，征还京师，深交贾、郭，谄事中宫，大为贾后所
亲信。愍怀太子废，左卫司马督司马雅及常从督许
超谋废贾后，复太子，以伦执兵贪冒，可假以济事，乃”
说伦嬖人孙秀，秀言于伦，伦纳焉。秀更说伦曰：“今且
缓其事，贾后必害太子，然后废后为太子。报仇，亦足
以立功，岂徒免祸而已！”伦从之。秀乃微泄其谋，使谧
党早害太子，以绝众望。太子既遇害，伦、秀之谋益甚，
乃矫诏废贾后为庶人，幽之于建始殿。收吴太妃赵
粲及韩寿妻贾午、贾谧等入殿，执张华、裴𬱟、解结、杜
斌等，于殿前杀之，送贾庶人于金墉。伦寻矫诏自为
使持节、大都督、督中外诸军事，相国、侍中、王如故，一
依宣文辅魏故事。以其世子散骑常侍荂领冗从仆
射，子馥前将军，封济阳王；虔黄门郎，封汝阴王；诩散
骑侍郎、封霸城侯；孙秀等封皆大郡，并据兵柄。淮南
王允、齐王冏以伦、秀骑僭允，发愤起兵讨伦。允既败
灭，伦加九锡，加荂抚军将军、领军将军，馥镇军将军、
领护军将军，虔中军将军、领右卫将军，诩为侍中。伦
无学，不知书，秀亦以狡黠小才，贪淫昧利，无深谋远
略，荂浅薄鄙陋，馥、虔暗狠彊戾，诩愚嚚轻訬，而各乖
异，互相憎毁。假称符瑞天文以劝进，逼夺天子玺绶，
以乘舆法驾迎伦。惠帝出居金墉城。伦僭即帝位，大
赦，改元建始。以世子荂为太子，馥为侍中、大司农、领
护军，京兆王虔为侍中，大将军，领军广平王诩为侍
中，抚军将军霸城王孙秀等诸党皆登卿将，并列大
封，厮役亦加以爵位。齐王冏、河间王颙、成都王颖并
起兵讨伦。伦、秀遣孙辅等督诸军以拒义师。连战虽
胜，义军散，而辄合。百官将士咸欲诛伦、秀以谢天下。
秀知众怒难犯，乃欲挟伦出走，王舆反之，斩秀等以
徇。黄门将伦、荂还汶阳里第。帝自端门入，升殿，送伦
及荂等付金墉城。虔归于汶阳里，遣尚书袁敞持节
赐伦死，收荂、馥、虔、诩付廷尉狱。考竟，馥临死谓虔曰：
“坐尔破家也！”